|  |
| --- |
| **הביקורת החברתית בסיפור "חיזו בטטה"** |

ציטוט מתוך דברי הסופר בעיתון "ידיעות אחרונות":

"אני דור ראשון שגדל בארץ, ספגתי הרבה 'ארץ ישראל'. כשחזרתי הביתה הייתי מסתכל על ההורים שלי ושואל: איך הם קשורים לכל זה??? אמא לא ידעה לקרוא עברית. הכתיבה היא **הנקמה** שלי. רוצה **לנקום בכל מי שגרם לבית גידולי לא להיות מושלם**. אני מנסה לאמץ ולחבק את הפרופיל הישראלי בתרבות, באוכל, במשפחה, בבית. זה נורא קשה. זו טרגדיה בשבילי".

הסופר רוצה לנקום באמצעות סיפוריו. רוצה לנקום בכל אותם אנשים שגרמו לו להרגיש כי הוא חריג, חלש, שונה, וחסר.

דברים קשים אלו מתחברים לביקורת החברתית המובעת בספור.

חיזו בטטה ושני בניה מתוארים כמשפחה המצויה בשולי החברה (בדיוק כמו משפחתו האמתית של הסופר סמי ברדוגו).

למה הכוונה "בשולי החברה"? אנשי השוליים (המכונים גם "ארץ ישראל השניה") הם אנשים בעלי מעמד חברתי וכלכלי נמוך, החיים בישובים שאינם מרכזיים (בפריפריה) או בשכונות הממוקמות בשולי הערים הגדולות. מדובר באנשים קשי - יום, אשר חיים בתחושת קיפוח נוראית. אין להם כוח פוליטי לשנות את גורלם בעצמם והם נזקקים לחסדיהם של בעלי העוצמה בחברה. בסיפור שלפנינו דווקא המשפחה שחיה **בשולי** החברה הישראלית היא זו שעומדת **במרכז** הסיפור. הדמויות הממסדיות בסיפור, החזקות, המחליטות מה יהיה גורלם של החלשים (כמו: המפקחת, העובדת הסוציאלית, החובשים, והרשויות המחליטות לקחת את חיזו בטטה לבית חולים פסיכיאטרי) נוהגות בחוסר רגישות ובהתנשאות כלפי המשפחה חסרת האונים.

משפטים ישירים המעידים על חוסר האונים של חיזו מצויים לקראת סיום הסיפור כאשר החובשים מגיעים: "היה להם יתרון עלי ועל שמעון, הם ידעו עליה עכשיו יותר ממה שאנחנו ידענו עליה כל חיינו" (47) "..לא העזתי לעמוד מול השניים" (47) "ידעתי שהם לא מפרשים נכון את כל מה שקרה ושוב הרגשתי שאני לא יכול לעשות כלום מול המילים של הסמכות הלבנה בחלוקים. הכוח והידע שלהם היו חזקים ועשו אותי ואת אמא שלי ואת הבית ואת שמעון חלשים ושבריריים. הרגשתי שהם ההוכחה לכישלון שלנו מול החיים".  (48)

אנו מרגישים כי לא היתה הצדקה ממשית לפרק את משפחתה של חיזו בטטה. ניתן היה לסייע להם בדרכים אחרות. תחושה זו של אי צדק מבהירה לנו כי הסיפור מביע ביקורת חברתית קשה באשר ליחסם של "החזקים" כלפי "החלשים" בחברה הישראלית.

|  |
| --- |
|  |